b'\n_START_ARTICLE_\nGideon (Raamattu)\n_START_PARAGRAPH_\nGideon (hepr. \xe2\x80\x8f\xd7\x92\xd6\xb4\xd6\xbc\xd7\x93\xd6\xb0\xd7\xa2\xd7\x95\xd6\xb9\xd7\x9f\xe2\x80\x8e, Gid\'on, suom. "Tuhoaja," "Soturi" tai "Sotaurho"), my\xc3\xb6s Jerubbaal, oli Raamatun Vanhan testamentin mukaan israelilaisten tuomari. H\xc3\xa4nen arvellaan el\xc3\xa4neen 1300-luvun eaa. ja 1200-luvun eaa. v\xc3\xa4lisen\xc3\xa4 aikana. Gideonin aikana maailmaa hallitsivat heettil\xc3\xa4iset._NEWLINE_Gideonin tarina l\xc3\xb6ytyy Tuomarien kirjan luvuista 6-8. Heprealaiskirjeen luvussa 11 Gideon mainitaan yhten\xc3\xa4 esimerkkin\xc3\xa4 uskon miehest\xc3\xa4. Nelj\xc3\xa4s Mooseksen kirja mainitsee Abidanin olevan Gideonin poika._NEWLINE_Suomessa toimii yhdistys nimelt\xc3\xa4 Suomen Gideonit ry, joka on osa kansainv\xc3\xa4list\xc3\xa4 Gideons International -j\xc3\xa4rjest\xc3\xb6\xc3\xa4.\n_START_SECTION_\nGideon valmistautuu sotaan\n_START_PARAGRAPH_\nGideon torveen puhaltamalla kutsui luokseen sukunsa miehet ja l\xc3\xa4hetti viestinvieji\xc3\xa4 pyyt\xc3\xa4m\xc3\xa4\xc3\xa4n vapaaehtoisia muista pohjoisista heimoista, Asserin, Sebulonin, Naftalin ja luultavasti my\xc3\xb6s Isaskarin heimosta. H\xc3\xa4n valmistautui sotaan midianilaisia vastaan. Ennen sotaretken aloittamista Gideon pyysi Jumalalta lis\xc3\xa4varmistusta siit\xc3\xa4, ett\xc3\xa4 Herra olisi h\xc3\xa4nen kanssaan. Ensin h\xc3\xa4n pyysi, ett\xc3\xa4 puimatantereelle y\xc3\xb6ksi j\xc3\xa4tettyyn vastakerittyyn villaan nousisi kaste, mutta maa j\xc3\xa4isi kuivaksi. Seuraavana y\xc3\xb6n\xc3\xa4 h\xc3\xa4n pyysi, ett\xc3\xa4 kastetta nousisi vain maahan, mutta villat j\xc3\xa4isiv\xc3\xa4t kuiviksi. Ja kumpanakin y\xc3\xb6n\xc3\xa4 tapahtui, niin kuin Gideon oli pyyt\xc3\xa4nyt.\n_START_SECTION_\nVoitto midianilaisista\n_START_PARAGRAPH_\nSeuraavan p\xc3\xa4iv\xc3\xa4n aamuna Gideon ja kaikki koolle tulleet miehet leiriytyiv\xc3\xa4t Harodin l\xc3\xa4hteelle. Midianilaisten leiri taas oli siit\xc3\xa4, Mooren kukkulasta, pohjoiseen p\xc3\xa4in, tasangolla. Jumala sanoi Gideonille t\xc3\xa4ll\xc3\xa4 olevan liikaa miehi\xc3\xa4 seurassaan, koska he voisivat j\xc3\xa4lkeenp\xc3\xa4in sanoa itse saavuttaneensa voiton midianilaisista ja Jumala k\xc3\xa4ski Gideonin sanoa kansalle "Se, joka pelk\xc3\xa4\xc3\xa4 ja on arka, palatkoon takaisin ja v\xc3\xa4istyk\xc3\xb6\xc3\xb6n Gileadin vuorilta". Niin kansasta palasi takaisin kaksikymment\xc3\xa4kaksituhatta ja kymmenentuhatta j\xc3\xa4i. Viel\xc3\xa4 Jumalan mukaan v\xc3\xa4ke\xc3\xa4 oli liikaa ja h\xc3\xa4n k\xc3\xa4ski Gideonin menn\xc3\xa4 alas l\xc3\xa4hteelle, jossa h\xc3\xa4n ilmoittaisi Gideonille valitut sanoen, "T\xc3\xa4m\xc3\xa4 l\xc3\xa4htek\xc3\xb6\xc3\xb6n sinun kanssasi". H\xc3\xa4nen tuli asettaa my\xc3\xb6s erilleen ne ihmiset, jotka joivat vett\xc3\xa4 latkien kuin koirat tai polvillaan. Jumala sanoi Gideonille, "niill\xc3\xa4 kolmellasadalla miehell\xc3\xa4, jotka latkivat min\xc3\xa4 vapautan teid\xc3\xa4t ja annan Midianin sinun k\xc3\xa4siisi, kaikki muu v\xc3\xa4ki menk\xc3\xb6\xc3\xb6n kotiinsa"._NEWLINE_Gideon meni palvelijansa Puuran kanssa alas midianilaisten leiriin etuvartiostoon kuuntelemaan, koska Jumala oli k\xc3\xa4skenyt h\xc3\xa4nt\xc3\xa4 menn\xc3\xa4 sinne, jos h\xc3\xa4nelt\xc3\xa4 puuttui rohkeutta. Niin h\xc3\xa4n kuuli muuan miehen sanovan. "Min\xc3\xa4 n\xc3\xa4in unta. Ohraleip\xc3\xa4kakku tuli py\xc3\xb6rien midianilaisten leiriin. Se tuli teltalle saakka, iski siihen niin, ett\xc3\xa4 se kaatui, ja k\xc3\xa4\xc3\xa4nsi sen yl\xc3\xb6salaisin ja teltta j\xc3\xa4i kumoon." Toinen mies sanoi, "se ei ole mik\xc3\xa4\xc3\xa4n muu kuin israelilaisen Gideonin, Jooaan pojan, miekka; Jumala antaa h\xc3\xa4nen k\xc3\xa4siins\xc3\xa4 Midianin ja koko leirin". Kuultuaan t\xc3\xa4m\xc3\xa4n Gideon rukoili ja palasi leiriins\xc3\xa4._NEWLINE_H\xc3\xa4n jakoi ne kolmesataa miest\xc3\xa4 kolmeen joukkoon ja antoi heille kullekin k\xc3\xa4teen pasuunan ja tyhj\xc3\xa4n saviruukun, tulisoihtu ruukussa. Gideon sanoi sotilailleen, ett\xc3\xa4 heid\xc3\xa4n tuli toimia h\xc3\xa4nen per\xc3\xa4ss\xc3\xa4\xc3\xa4n, kun h\xc3\xa4n puhaltaisi pasuunaan, hekin puhaltaisivat leirin ymp\xc3\xa4rill\xc3\xa4. He tulivat leirin ymp\xc3\xa4rille, puhalsivat pasuunoihinsa ja huusivat yhteen \xc3\xa4\xc3\xa4neen, "Herran ja Gideonin puolesta!". Gideon ja h\xc3\xa4nen joukkonsa s\xc3\xa4rkiv\xc3\xa4t saviruukkunsa ja ottivat soihdun toiseen k\xc3\xa4teen ja pasuunan toiseen ja huusivat: "Herran ja Gideonin miekka!". He seisoivat paikallaan leirin ymp\xc3\xa4rill\xc3\xa4, mutta leiriss\xc3\xa4 kaikki juoksivat sekaisin, kirkuivat ja pakenivat. Kun he puhalsivat noihin kolmeensataan pasuunaan, Herra k\xc3\xa4\xc3\xa4nsi toisen miekan toista vastaan leiriss\xc3\xa4 ja leiri pakeni Beet-Sittaan asti Sereraan p\xc3\xa4in, Tabbatin luona olevan Aabel-Meholan rantaan saakka. Kaikki Efraimin miehet kutsuttiin koolle ja he valtasivat vedet aina Beet-Baaraan asti sek\xc3\xa4 Jordanin ja ottivat vangiksi kaksi midianilaisten ruhtinasta Oorebin ja Seebin ja surmasivat heid\xc3\xa4t.'